b"\n_START_ARTICLE_\nGian Gastone\n_START_PARAGRAPH_\nGian Gastone (ital. Gian Gastone de\xe2\x80\x99 Medici; 24. toukokuuta 1671 \xe2\x80\x93 9. hein\xc3\xa4kuuta 1737) oli viimeinen Medici-sukuinen Toscanan suurherttua vuosina 1723\xe2\x80\x931737._NEWLINE_Gian Gastone oli pitk\xc3\xa4\xc3\xa4n hallinneen suurherttua Cosimo III:n ja t\xc3\xa4m\xc3\xa4n ranskalaisen puolison Marguerite-Louise d\xe2\x80\x99Orl\xc3\xa9ansin nuorempi poika ja samalla sukunsa viimeinen miespuolinen j\xc3\xa4sen. Is\xc3\xa4ns\xc3\xa4 tavoin h\xc3\xa4n eli erossa vaimostaan eik\xc3\xa4 h\xc3\xa4nen avioliitostaan syntynyt lapsia. Noustessaan valtaan 52-vuotiaana Gian Gastone oli jo rankkojen el\xc3\xa4m\xc3\xa4ntapojensa uuvuttama eik\xc3\xa4 h\xc3\xa4nell\xc3\xa4 heikon terveytens\xc3\xa4 vuoksi ollut sen enemp\xc3\xa4\xc3\xa4 kykyj\xc3\xa4 kuin kiinnostustakaan panostaa valtakuntansa hallintoon._NEWLINE_Euroopan suurvallat olivat jo vuonna 1718 sopineet kesken\xc3\xa4\xc3\xa4n, ett\xc3\xa4 Medicin hallitsijasuvun sammuessa Toscanan valtaistuimelle nostettaisiin Espanjan prinssi Don Carlos, josta tuli vuonna 1731 my\xc3\xb6s Parma-Piacenzan herttua. Puolan perimyssotaan liittyneen Wienin esirauhan yhteydess\xc3\xa4 vuonna 1735 suurvallat tekiv\xc3\xa4t kuitenkin uuden sopimuksen, jonka mukaan Toscanan valtaistuimelle nousisikin Medicien j\xc3\xa4lkeen Lothringenin herttua Frans Stefan. Kun Frans seuraavana vuonna meni naimisiin It\xc3\xa4vallan kruununperij\xc3\xa4tt\xc3\xa4ren Maria Teresian kanssa, siirtyi Toscana It\xc3\xa4vallan Habsburgien valtapiiriin. Gian Gastone taipui hyv\xc3\xa4ksym\xc3\xa4\xc3\xa4n t\xc3\xa4m\xc3\xa4n j\xc3\xa4rjestelyn. Espanja veti miehitysjoukkonsa pois Toscanasta ja niiden tilalle saapui it\xc3\xa4valtalaisia joukkoja, jotka vannoivat helmikuussa 1737 uskollisuutta suurherttualle. Gian Gastone kuoli viisi kuukautta my\xc3\xb6hemmin ja Frans Stefan julistettiin suunnitellusti Toscanan suurherttuaksi. Medicin suvun yksityisomaisuus ja korvaamaton taidekokoelma meniv\xc3\xa4t perint\xc3\xb6n\xc3\xa4 Gian Gastonen siskolle Anna Maria Luisa de' Medicille, joka lapsettomana kuitenkin testamenttasi ne suurherttua Fransille."